ועדת החינוך, התרבות והספורט, כנסת 18, פרוטוקול מספר 155, 2010-02-03 08:30

זבולון אורלב: כאילו שלא יכולים למנות דרוזי למנהל הטלוויזיה בערבית.

מגלי והבה: אגב, היו כמה מועמדים נהדרים, אנשים שגדלו במערכת וידעו לנהל.

מגלי והבה: היום הם עובדים ברשתות מתחרות, בערוץ 2 ובערוץ 10, בתכניות כאלה ואחרות.

מגלי והבה: אגב, מערכת היחסים שם היא תיבת פנדורה שרק אם אתה פותח אותה – צר לי שאני צריך להגיד את הדברים אבל מישהו צריך להגיד אותם.

מגלי והבה: ההתנהלות זה ניסיון ממש לכסות חורים.

מגלי והבה: אחד שיכול להיות במאי למחרת יכול להיות עורך ולמחרת יכול להיות מנהל או הפוך.

מגלי והבה: למה?

מגלי והבה: כי נוח למישהו שכך צריך לנהל את המערכת.

מגלי והבה: ממילא, מי זה 22% מהאוכלוסייה, למה שנספור אותם, ממילא הם לא צופים?

מגלי והבה: לא חשבו על המיליונים שסיפרת לך עליהם, שהם היו מאזינים קבועים לתחנות שלנו.

מגלי והבה: היום, גם ערביי ישראל, שמשלמים, אגב, את האגרה והם חלק מהתקציב, לא רואים את הטלוויזיה הזאת.

נסים זאב: למה לא רואים, כי לא מאמינים בה?

מגלי והבה: לא התכניות לא מעניינות.

מסעוד גנאים: המתחרים הם ברמה יותר גבוהה.

מגלי והבה: הבעיה היא גם בתכנים וגם בתקציבים.

יעלה גרנות: יש בעיה מאוד קשה של התקציב.

מגלי והבה: אני לא בא לשים מישהו ולתלות אותו על החבל, אני מציין עובדות.

מגלי והבה: חברי זאב יודע למה הוא שואל.

מגלי והבה: יש פה בעיה.

מגלי והבה: אפילו העלנו את זה פעם בוועדת חוץ וביטחון: כיצד אנחנו יכולים להתמודד מול מה שקורה מסביב אם אין לנו תחנה שתשרת את האוכלוסייה, שתיתן את התכנים?

מגלי והבה: אם נעשה סקר, תמצא שרק אחוז קטן מאוד של אוכלוסיה ערבית רואה את הטלוויזיה הזאת.

מגלי והבה: לכן אני שואל את עצמי את השאלות האלה.

מגלי והבה: יכול להיות שאני מכה על חטא שלא העלינו את הסוגיה של הטלוויזיה הזאת כאן.

מגלי והבה: אני אומר לך שאם במערכת הצבאית שבאתי ממנה, היה צריך לעשות בדק בית בתוך יחידה, אז אתה מתחיל מהש"ג עד הקודקוד.

מגלי והבה: הגיע הזמן שבמערכת הזאת, שאתה היום מנכ"ל או יושב ראש דירקטוריון, החלטות תהיינה ענייניות ולא לפי אינטרסים ואינטריגות.

מגלי והבה: למה?

מגלי והבה: כי הוא נמצא בתוך מועצת המנהלים ואם אני לא אפעל לפי מה שהוא רוצה, אז הוא מחכה לי בפינה ובצומת.

מגלי והבה: מי שסובל זה הציבור.

מגלי והבה: דרך אגב, יש צרות בערוץ 1, אבל ערוץ 1 עדיין שומר על הגאווה הלאומית שלו, שיש אנשים שצופים בו.

מגלי והבה: אני לא מדבר על אחוזים, אבל אני מדבר על מה שקורה בטלוויזיה הערבית.

מגלי והבה: אני רוצה שחבריי יבינו שאין טלוויזיה בערבית בישראל ואני אומר את זה באחריות.

מגלי והבה: כשאנחנו מדברים על מינויים, אתה שואל את עצמך האם בתוך רשות השידור – אני לא רוצה להיכנס לשמות.

מגלי והבה: תאמינו לי, עשיתי בדק בית ושמעתי גם את ההנהלה וגם שמעתי את הצד של העובדים.

מגלי והבה: אני שואל שאלה ואני זורק את זה כאתגר, האם באמת המינויים בתוך רשות השידור ובתוך הטלוויזיה הערבית מתבצעים לפי מכרז כן או לא?

מגלי והבה: האם אתה לוקח וממנה אנשים שיש להם את הכישורים לכך?

מגלי והבה: אתה לא יכול לשים מישהו בגלל שהוא יודע ערבית, אם אין לו תואר, אם אין לו דרישות בסיסיות.

מגלי והבה: האם באו שלושה-ארבעה מתחרים ואמרת שזה הטוב ביותר?

מגלי והבה: טלוויזיה זאת מערכת חינוכית, זה כמו לבנות מערכת חינוכית טובה.

מגלי והבה: אותם אנשים שמתמנים, מה כוחם בתוך מועצת המנהלים?

מגלי והבה: תאר לעצמך, אדוני, אני אשתמש בדוגמה של הצבא, שמפקד יחידה יאיים על אלוף שאם הוא לא ימנה אותו לתפקיד הבא אז הוא בבעיה, או שאני אגרום לך שמועצת המנהלים היא זאת שתטפל בך, או מה ההשפעה שלי באגודת העיתונאים?

מגלי והבה: אני רוצה להגיד לך שאנחנו מנהלים את הסוגיה הזאת באמת מתוך כבוד לאנשים.

מגלי והבה: זה לא תפקידי להיכנס לסוגיית האנשים אבל די לחכימא ברמיזא כשאני אומר שההתנהלות של הטלוויזיה בערבית זאת תיבת פנדורה אחת גדולה.

מגלי והבה: אם אנחנו כוועדה ומי שממומנים על יישום חוק רשות השידור לא נתערב ולא נשים על שולחן הניתוחים כל מה שקורה שם, הפסדנו גם את הטלוויזיה ועכשיו אנחנו מפסידים את הניהול של הטלוויזיה.

זבולון אורלב: מה הנושא?

זבולון אורלב: הנושא הוא מינוי מנהל למחלקה הערבית?

מגלי והבה: כן.

מגלי והבה: מינוי המנהל וההתנהלות של הטלוויזיה הערבית.

מגלי והבה: בגלל צניעות הפרט אני לא רוצה להיכנס לגופו של אדם או לרשימת אנשים.

מגלי והבה: אני מכבד את כל האנשים.

מגלי והבה: אגב, אין לי שום אינטרס.

זבולון אורלב: אנחנו בוודאי לא ועדת מכרזים.

מגלי והבה: יפה.

מגלי והבה: אמרת את זה יפה וגילית גילוי נאות שאנחנו חברים אבל אין לזה שום קשר - - -

זבולון אורלב: אם אתה מדבר על דרך ההתנהלות, זה בהחלט ענייננו.

זבולון אורלב: לא מיהו המנהל אלא איך הוא מתמנה?

מגלי והבה: על זה בדיוק אני מדבר.

מגלי והבה: אני אומר לכם חברים, לא יכול להיות שיהיה מישהו שישפיע על מנכ"ל או על יושב ראש דירקטוריון.

מגלי והבה: לא יכול להיות שיגידו: אני באגודת העיתונאים, אני אראה לך מול החברים שלי.

מגלי והבה: או, אני חבר בדירקטוריון ואני אראה לך איך העניין מתנהל.

מגלי והבה: אני מביא זעקה כואבת.

מגלי והבה: גם של הציבור שאנחנו אמורים לייצג בכל מדינת ישראל וגם של הציבור שאמור לצפות בטלוויזיה הזאת.

מגלי והבה: זה דבר שאנחנו צריכים לתת עליו את הדעת, אפילו לא מול רשות השידור עצמה אלא מול מי שאמור להיות אחראי על יישום חוק רשות השידור.

מגלי והבה: למה אין תקציבים?

מגלי והבה: למה אין תכנים?

מגלי והבה: הנושא השני, הלא פחות חשוב, הוא נושא ההתנהלות של הטלוויזיה הערבית.

מגלי והבה: בזמנו ניתקו אותה מערוץ 1 ונתנו לה מקום אחר, הרחיקו אותה, הזיזו אותה.

מגלי והבה: לפעמים אתה רואה מה שמתרחש שם ואתה שואל את עצמך האם אני במדינת ישראל?

מגלי והבה: האם באמת זאת הטלוויזיה שמתחרה מול העולם?

מגלי והבה: הנושא השלישי, אם באמת תיעשה הבדיקה הנכונה – אני לא יודע אם נמצא כאן נציג של השר שאחראי על יישום החוק אבל צריך לראות כיצד אנחנו מטפלים שלא תהיה שם בעיה אנושית ושלא יהיו סטיגמות.

מגלי והבה: זאת לא טלוויזיה שאם אני רוצה להטיב עם ערביי ישראל, אני חייב לשים מוסלמי, לצורך העניין.

מגלי והבה: או אם אני רוצה להיטיב עם זה, אני צריך לשים יהודי.

מגלי והבה: אני צריך את המוכשר ביותר ולא לעשות מגבלות אלא לתת לנהל לכל אחד שהוא מוכשר ויכול.

מגלי והבה: לא לעשות סידור עבודה של חברים ואנשים.

מגלי והבה: כפי שאמרתי, אני לא רוצה להיכנס לגופם של אנשים.

מגלי והבה: היום אנחנו באמת רואים את עצמנו - שמנו לעצמנו מטרה, בעזרת הרשות המחוקקת, שיהיה לנו מעקב ונבקש דיווח על מה הם עשו על מנת שנבריא את המערכת, שהטלוויזיה תהיה בסדר, שכמו בכל רשות יהיו שם אנשים שיכולים לנהל, לטפל.

מגלי והבה: אני חושב ששמתי את הדברים על השולחן ואני מודה לך על ההזדמנות.

נסים זאב: לא הבנתי, מתי החלה בעיית ההתנהלות ומתי החלה בעיית המינוי?

נסים זאב: אלה שני נושאים שונים לגמרי שאינם קשורים זה בזה.

נסים זאב: אתה מדבר על היסטוריה של התנהלות שעליה התראת לפני שנים רבות.

מגלי והבה: אמרתי שבשנים האחרונות אין טלוויזיה בערבית.

נסים זאב: כמה שנים?

זבולון אורלב: 10 שנים, מה זה משנה?

נסים זאב: זה חשוב לצורך העניין, זה של דור קודם.

זבולון אורלב: גם של הממשלה שהוא היה חבר בה.

מגלי והבה: נכון.

מגלי והבה: אני לא מגן על שום ממשלה.

מגלי והבה: זאב, שנינו יודעים מתי העסק יוצא החוצה.

מגלי והבה: הוא יוצא החוצה כשתיבת הפנדורה תיפתח.

מגלי והבה: זה כמו לקחת מישהו שהוא לא מוכשר לכך ולמנות אותו לנהל עסק שהוא אף-פעם לא עסק בו.

מגלי והבה: הוא אף פעם לא עסק בנושא כלכלי וכעת נותנים לו לנהל בנק.

מגלי והבה: או, מישהו שאין לו הכישורים ואת השפה ואומרים לו לטפל בחדשות.

מגלי והבה: לשאלתך, חבר הכנסת זאב, כל הניהול שם בזמן האחרון הוא על הפנים.

זבולון אורלב: תודה רבה.

זבולון אורלב: אני מציע שמנכ"ל רשות השידור ישיב ואז נפתח את הדיון.

זבולון אורלב: יש כאן בעצם שתי סוגיות עיקריות.

זבולון אורלב: סוגיה אחת זה התוכן, המהות של הטלוויזיה הערבית.

זבולון אורלב: התלונה היא לא על מה שקרה בשבוע האחרון או בחודשיים האחרונים אלא לאן הידרדרה הטלוויזיה הערבית, באופן כזה שהיא יותר לא רלוונטית כפי שהיתה בשנים הקודמות.

זבולון אורלב: הסוגיה השנייה, שאני מבין שהיא עילת הדיון המהיר, היא הסוגיה של המינוי או המינויים שהיו לאחרונה במחלקה הערבית.

זבולון אורלב: האם הם נעשו בצורה תקינה?

זבולון אורלב: האם הם נעשו על פי המתחייב?

זבולון אורלב: אני מבין שרשות השידור צריכה לפעול על פי התקשיר.

זבולון אורלב: האם המינויים נעשו בצורה ראויה, שקופה, כפי שמתחייב מהתקשי"ר?

מוטי שקלאר: נושא הטלוויזיה בערבית אורך הזקן שלו יותר מאשר כל חבר הכנסת שיושבים פה ביחד.

מוטי שקלאר: סוגיית הטלוויזיה הערבית במדינת ישראל, החשיבות שלה והמשמעות שלה, נדונה באין סוף דיונים במשך שנים רבות.

מוטי שקלאר: אני חושב שגם מבקר המדינה התייחס לנושא הזה, ועדת השרים התייחסה לנושא וגם אני הייתי בכמה דיונים בנושא הנ"ל.

מוטי שקלאר: כל עוד לא יוקצו תקציבים משמעותיים כדי לייצר טלוויזיה כפי שהיא צריכה להיות – בסופו של דבר טלוויזיה היא פועל יוצא של תקציב.

חמד עמאר: אתה יכול להגיד לנו מה תקציב רשות השידור?

מוטי שקלאר: תקציב הטלוויזיה הוא 800 מיליון שקל.

מוטי שקלאר: יש לנו 8 ערוצי רדיו, יש לנו טלוויזיה בעברית וטלוויזיה בערבית.

חמד עמאר: מה התקציב של הטלוויזיה הערבית מתוך ה-800 מיליון שקל?

מוטי שקלאר: השאלה איך בוחנים את זה.

מוטי שקלאר: לטלוויזיה הערבית יש תקציב פעולות שהוא בסביבות 7-8 מיליון שקל.

זבולון אורלב: זה כולל את שכר העובדים?

מוטי שקלאר: לא.

מוטי שקלאר: סך הכול התקציב המיועד של הטלוויזיה בערבית ל-2010 הוא 25 מיליון שקל.

זבולון אורלב: כולל שכר עובדים?

זבולון אורלב: יעוץ משפטי?

זבולון אורלב: הנהלת חשבונות?

זבולון אורלב: לשכת המנכ"ל?

זבולון אורלב: לשכת היושב ראש?

זבולון אורלב: הרי יש גם הוצאות.

מוטי שקלאר: אני לא התכוננתי לרזולוציה הזאת כי לא התבקשתי לבוא לדיון בנושא הזה.

מוטי שקלאר: אני אומר רק מה שאני אומר מהזיכרון.

מוטי שקלאר: בגדול, השאלה איך מסתכלים.

מוטי שקלאר: אם מסתכלים על כל המעמסה שהטלוויזיה בכלל משקיעה בטלוויזיה בערבית, זה מגיע לסביבות ה-60 מיליון שקל.

מוטי שקלאר: זה אומר צוותים, טכנאים, אולפנים, ייעוץ משפטי, כל המרכיבים הנוספים.

קריאה: אפשר לתקן את המספרים?

מוטי שקלאר: אני רוצה להזכיר שלפי התקשי"ר, הדוברים כאן צריכים להיות בתיאום עם המנכ"ל של הגוף ולא כל אחד יכול לדבר.

זבולון אורלב: יבקשו רשות דיבור, אני אבדוק.

מוטי שקלאר: אני מזכיר לאנשים את התקשי"ר.

זבולון אורלב: נמצאת פה יעלה גרנות, היא לא צריכה.

מוטי שקלאר: אני אומר שוב.

מוטי שקלאר: אני חושב שאכן נכון לערוך פעם אחת ולתמיד דיון עם קובעי המדיניות ועם אלה שאחראים על התקציב, איך צריכה להיות טלוויזיה בערבית ומה התקציב שצריך להיות לה.

מוטי שקלאר: אין מחלוקת שצריך להיות לה תקציב משמעותי ונכון להיום, במסגרת רשות השידור, התקציב הוא יחסית קטן.

מוטי שקלאר: אני פה רץ מוועדה לוועדה.

מוטי שקלאר: רשות השידור פועלת, כפי שאמרתי, מול 8 ערוצי רדיו.

מוטי שקלאר: רק לא מזמן הייתי באחת הוועדות שדנה ברדיו רק"ע, שלטענתם לא מוקצים להם יותר מידי תקציבים ויש בעיה של משדרים.

מוטי שקלאר: בוועדה אחרת היה דיון על-כך שמקפחים את הציבור הדתי ורדיו מורשת שמיועד לציבור הדתי בכלל, משודר על חצי תדר, כלומר, רק משעה מסוימת, מ-4 אחר הצהריים עד 12 בלילה, וחצי מהמדינה לא קולטים אותו.

מוטי שקלאר: הייתי בוועדה אחרת שדנו ברשת ג', שאמורה לשמור על הזמר העברי ואחוזים רבים מתושבי מדינת ישראל לא קולטים את רשת ג'.

מוטי שקלאר: ועדה אחרת דנה בשאלה למה לא קולטים את רשת ב'.

מוטי שקלאר: אני גר בעופרה ואני לא מצליח לשמוע את רשת ב' ולא את רשת ג' כי אין משדרים.

מוטי שקלאר: כלומר, התקציב של רשות השידור לא יכול להעמיס עליו את כל המטלות הקיימות.

מוטי שקלאר: זה אחד.

מוטי שקלאר: לסבר את האוזן, תקציב ערוץ 2 הוא בסביבות ה-700-800 מיליון שקל.

זבולון אורלב: מתוך ה-800 מיליון שקל של רשות השידור, כמה זה לטלוויזיה?

מוטי שקלאר: 85% מתקציב רשות השידור זה תקציב קשיח, שזה משכורות ומס שאנחנו צריכים לשלם מ-50 מיליון שקל לבזק, עבור ל-20-30 מיליון שקל לאקו"ם, עבור 20-30 מיליון שקל להחזיר כסף לאוצר עבור - - -

חמד עמאר: כמה עובדים יש בערוץ 2?

מוטי שקלאר: ערוץ 2 עובד בשיטה אחרת לחלוטין.

חמד עמאר: אני יודע, אין מה להשוות.

חמד עמאר: אל תשווה כי אנחנו יודעים על מה ערוץ 2 משקיע את הכסף שלו.

נסים זאב: אנחנו מדברים על ייחוד.

חמד עמאר: כשהוא אומר ש-80% מהתקציב שלו הולך למשכורות.

זבולון אורלב: מתוך ה-800 מיליון, כמה זה לטלוויזיה?

מוטי שקלאר: תקציב פעולות ודברים כאלה ואחרים זה בסביבות ה-30-40 מיליון נטו לפעולות.

זבולון אורלב: לא, הכול.

זבולון אורלב: מול ה-60 מיליון, הברוטו הרחב, מה זה הערוץ הראשון?

מוטי שקלאר: רק שנייה אחת.

מוטי שקלאר: אני לא זוכר כרגע את המספר ואני לא רוצה להטעות.

מוטי שקלאר: ביקשתי שיתנו לי את הנתון.

מוטי שקלאר: בגדול, אם אני זוכר נכון, סך הכול התקציב של הטלוויזיה בעברית, עם המשכורות ועם הכול, הוא בסביבות 340-350 מיליון.

מוטי שקלאר: זה הטלוויזיה.

מוטי שקלאר: לצד זה יש רדיו עם כל התקורות.

זבולון אורלב: האם ה-60 מיליון זה בתוך ה-340 מיליון?

מוטי שקלאר: כן.

זבולון אורלב: אז סדר גודל של כ-25% מתקציב הטלוויזיה הולך לטלוויזיה בערבית?

מוטי שקלאר: השאלה איך אתה מחשב את הטלוויזיה בערבית.

מוטי שקלאר: זאת שאלה בפני עצמה.

מוטי שקלאר: אני מוכן לדיון בנושא הזה.

זבולון אורלב: הואיל והזמן רץ, שים כרגע נקודה על סוגיית התקציב ונתקדם הלאה.

מוטי שקלאר: רק אני אגיד מילה אחת בנושא התקציב.

זבולון אורלב: אני כבר לא מקשיב לתקציב.

מוטי שקלאר: אני אשמח לעשות פה דיון.

מוטי שקלאר: עשינו את זה בוועדת הכלכלה.

זבולון אורלב: אנחנו עוסקים יותר בתוכן, אותנו מעניינת סוגיית התוכן.

זבולון אורלב: יש לי בקשה אליך.

זבולון אורלב: אני שמתי נקודה לעניין התקציב.

זבולון אורלב: בשעה 9.20 אני סוגר את הדיון ומילאתי את חובתי לדיון המהיר.

מוטי שקלאר: לגבי השאלה השנייה והנושא השני.

מוטי שקלאר: יש בעיה מהקודקוד, אין מנהל טלוויזיה בערבית.

מוטי שקלאר: אין מנהל טלוויזיה בערבית כי לא ניתן כרגע להוציא מכרז כל עוד אין ועד מנהל, שנכון להיום הוא חלק משמעותי מוועדת המכרזים.

מוטי שקלאר: כשרצו לעשות מכרז היתה תביעה משפטית.

מוטי שקלאר: בית המשפט ביקש את עמדתנו האם נכון לעשות מכרז למנהל טלוויזיה בערבית ערב פיזורה של המליאה.

מוטי שקלאר: ועד המנהל התחייב וזאת היתה התשובה שניתנה, שכל עוד אין מליאה או ועד מנהל חדש, לא ימונה מנהל טלוויזיה בערבית.

מוטי שקלאר: אותו תובע שיצא נגד המכרז, חזר בו מתביעתו בעקבות תשובתנו.

מוטי שקלאר: נכון לעכשיו, כל עוד אין ועד מנהל - - -

זבולון אורלב: כמה זמן אין מנהל לטלוויזיה בערבית?

מוטי שקלאר: שנה ויותר.

זבולון אורלב: מי מנהל בפועל?

מוטי שקלאר: רשמית אני אחראי גם על הטלוויזיה בערבית.

מוטי שקלאר: יש אחראי על המנהל בגדר של סגן מנהל טלוויזיה, יש מנהל תכניות ויש מנהל חדשות.

מוטי שקלאר: עכשיו אני עובר לנושא של מנהל החדשות.

מוטי שקלאר: לצערי הרב, בעקבות הנחייה של נציבות שירות המדינה נתבקשנו לערוך למנהל הקודם שימוע בעקבות האשמה של הטרדות מיניות.

מוטי שקלאר: לא היתה ברירה אלא להוציא אותו לחופשה.

מוטי שקלאר: בעקבות כך היה צריך למנות מנהל חדשות זמני עד השימוע.

מוטי שקלאר: המגמה שלנו היתה לסיים את זה תוך שבועיים שלושה.

מוטי שקלאר: נקבע תאריך שימוע למנהל החדשות הקבוע.

מוטי שקלאר: עד השימוע ביקשנו שהוא יצא לחופשה, לשבועיים שלושה.

מוטי שקלאר: לשבועיים שלושה הללו מיניתי מנהל חדשות לתקופה קצרה.

מוטי שקלאר: גם אם זה מינוי לחודש או חודשיים, לא צריך מכרז ולא צריך שום צעדים פורמאליים, מעבר להחלטה שלי כמנכ"ל רשות השידור וכעורך הראשי.

מוטי שקלאר: הייתי צריך לחפש את האיש שמתאים למנותו לתקופה קצרה בנסיבות הקיימות, בהתאם לאנשים הקיימים.

מוטי שקלאר: הנתונים שעמדו לרשותי היו סבירים בהחלט מנקודת הראות שלי, למנות את אותו אדם שינהל את החדשות בתקופה הזאת.

מוטי שקלאר: והיה אם במסגרת השימוע המנהל הקבוע יצטרך לצאת מעבודתו, זה סיפור אחר ונחפש יותר לעומק.

מוטי שקלאר: לתקופה קצרה, כאמור, אני לא חושב שצריך לעשות כזאת מהומה.

מוטי שקלאר: אני אומר את זה במאמר מוסגר.

זבולון אורלב: מתי אמור היה להיות השימוע?

מוטי שקלאר: השימוע היה אמור להיות תוך שבועיים שלושה.

מוטי שקלאר: לצערי אותו מנהל החליט לפנות לערכאות משפטיות על-מנת לבקש שעבדך הנאמן לא יעשה את השימוע כביכול בשל דעות קדומות.

זבולון אורלב: עכשיו זה בערכאות?

מוטי שקלאר: כן.

מוטי שקלאר: להערכתי השימוע יתבצע תוך חודש.

זבולון אורלב: ואם יתברר שזה לא חודש אלא חצי שנה?

מוטי שקלאר: אם יתברר שזאת תהיה תקופה ארוכה נצטרך לעשות מינוי בפועל.

מוטי שקלאר: כרגע זה לא מינוי בפועל אלא ממלא מקום זמני למנהל החדשות.

אלי ניסן: סליחה - - -

זבולון אורלב: סליחה, זה לא ככה.

זבולון אורלב: מבחינתך, איך מתנהל מינוי בפועל?

מוטי שקלאר: יש 3 אנשים בתוך התחום שאני פחות או יותר חושב שיש להם פוטנציאל לנהל את הדבר הזה.

זבולון אורלב: מראיינים אותם?

זבולון אורלב: מודיעים להם?

מוטי שקלאר: אני מראיין אותם, מדבר איתם.

מוטי שקלאר: אני מכיר את הרקע שלהם, מתייעץ עם גורמים שונים שיש להם ניסיון רב בטלוויזיה הערבית או שניהלו את הטלוויזיה בערבית.

חמד עמאר: אין מכרז לנושא?

זבולון אורלב: במינוי בפועל אין מכרז.

זבולון אורלב: הוא הסביר שלמכרז צריכים את הוועד המנהל.

מוטי שקלאר: רק למנהל הטלוויזיה צריך מכרז.

זבולון אורלב: למה יהיה מינוי בפועל ולא מכרז?

מוטי שקלאר: תבינו, מינויים בפועל זאת אחת הבעיות הקשות של רשות השידור.

מוטי שקלאר: כל עוד אין רפורמה מאוד קשה לייצר מכרזים.

מוטי שקלאר: הרפורמה גם תאפשר תקציב נורמאלי.

מוטי שקלאר: משמעות הדבר שאתה בוחר היום מלמטה במקום – אני לא רוצה לקבוע למנהל הטלוויזיה בערבית או בעברית את המנהלים תחתיו וכשהוא יגיע הכול יהיה מוכן.

מוטי שקלאר: יותר הגיוני למנות מנהל טלוויזיה ואחרי זה איתו אתה מנהל אנשים שיהיו תחתיו.

חמד עמאר: אתה אומר שכבר יותר משנה שאין מנהל טלוויזיה.

מוטי שקלאר: בגלל סיבות משפטיות לא הצלחנו.

חמד עמאר: בינתיים אנחנו נחכה ולא יהיו לנו אנשים טובים.

יעלה גרנות: - - -

זבולון אורלב: סליחה גברתי, אם לא תהיה סבלנות, נסגור את הדיון ונלך הביתה.

זבולון אורלב: זה לא הוועד המנהל ולא המליאה וזה לא רשות השידור פה.

זבולון אורלב: תאפשרו לנהל את הדיון כמו שצריך.

זבולון אורלב: יש לי שאלה: האם יש לך הערכה מתי יתמנה הוועדה המנהל?

מוטי שקלאר: ארבעה כבר נבחרו, יושב ראש כבר נבחר.

זבולון אורלב: מה הלו"ז?

מוטי שקלאר: להערכתי, תוך שבועיים שלושה יש ועד מנהל.

זבולון אורלב: אני מניח שעד שיתמנה מנהל לטלוויזיה זה ייקח לפחות חצי שנה.

זבולון אורלב: עד שהוועד המנהל יתכנס, עד שפה ועד ששם, עד שיהיה מכרז ועד שעושים ועדת איתור - - -

מוטי שקלאר: אגב, גם היום יש ועד מנהל.

מוטי שקלאר: יש התחייבות לבית המשפט לא לצאת למכרז כל עוד - - -

זבולון אורלב: אני רוצה לסכם את דבריך.

זבולון אורלב: אתה אומר כך: באה בפתאומיות תלונה כלפי מנהל החדשות על הטרדה מינית.

זבולון אורלב: בתיאום עם הנציבות היה צריך לעשות לו שימוע.

זבולון אורלב: הוצאתם אותו לחופשה והוא לא מתפקד.

זבולון אורלב: היה צורך למנות מנהל מקום זמני.

זבולון אורלב: עכשיו מתברר שזה בערכאות.

זבולון אורלב: אם זה יתארך, תיעשה פרוצדורה על פי התקשי"ר של מנהל בפועל.

זבולון אורלב: כלומר, יראיינו עובדים.

זבולון אורלב: אגב, אם אינני טועה, מינוי בפועל יכול להיות רק מקרב העובדים ולא מישהו מבחוץ.

זבולון אורלב: אז ממנים בפועל עד שיתמנה מנהל הטלוויזיה.

זבולון אורלב: כשיתמנה מנהל הטלוויזיה בערבית יתחילו הפרוצדורות של המכרזים של בעלי התפקידים.

זבולון אורלב: יש לי עוד שאלה אחת וזה יכול לקדם את הדיון.

זבולון אורלב: האם תיאות להתחיל עכשיו תהליך של מינוי בפועל ולא להמתין יותר?

זבולון אורלב: בכל מקרה, אם ההוא לא חוזר תצטרך מינוי בפועל.

זבולון אורלב: גם מינוי בפועל לוקח זמן.

זבולון אורלב: עד שאתה מראיין זה ייקח שבוע, זה ייקח עשרה ימים.

נסים זאב: למה זה כל-כך דחוף?

זבולון אורלב: כי אחרי זה יצטרכו בכל מקרה מנהל חדשות לכמה חודשים טובים.

זבולון אורלב: למה לך לחיות בסטאטוס של מנהל מקום זמני אם בין כה הולכים לעשות מינוי בפועל?

מוטי שקלאר: משום שאני חושב שנכון לחכות.

זבולון אורלב: כמה זמן?

מוטי שקלאר: להערכתי תוך שבועיים שלושה יהיה השימוע.

זבולון אורלב: אני אומר מייד ואתה אומר - - -

מוטי שקלאר: למה לי מנהל בפועל?

מוטי שקלאר: אם אני כרגע אמנה מינוי בפועל בעצם קבעתי את תוצאת השימוע כי זה אומר שאני צריך להשעות את הבחור.

זבולון אורלב: לא נכון.

מוטי שקלאר: אני חושב שזה לא נכון, כאשר אדם נמצא לפני שימוע ויכול להיות שהוא יחזור לתפקיד.

זבולון אורלב: ההצעה שלי תהיה כפופה לייעוץ המשפטי של רשות השידור.

זבולון אורלב: אם היועץ המשפטי יגיד לך שזה אפשר - אני בעד להסיר עננות.

זבולון אורלב: אין לי שום טענה - - -

מוטי שקלאר: אני לא רוצה להטעות את הוועדה.

מוטי שקלאר: אין הבדל גדול בין מינוי זמני, כפי שהתמנה הנוכחי, לבין מינוי בפועל.

מוטי שקלאר: זה ניואנס מאוד דק.

מוטי שקלאר: אני לא רוצה לומר משהו לא מדויק.

זבולון אורלב: מר שקלאר, אני רוצה להיות צמוד לתקשי"ר.

מוטי שלקאר: אני לא חושב שהתקשי"ר עושה אבחנה בין הדברים האלה.

זבולון אורלב: אתה עשית את האבחנה.

מוטי שקלאר: אני עשיתי אבחנה בהיבט הזה שכרגע, עד השימוע, זה סיפור אחר.

מוטי שקלאר: אם אחרי השימוע יתברר שמנהל החדשות לא יוכל להמשיך בתפקידו, אני אעשה את הצעד הבא.

זבולון אורלב: קודם כל, כמובן מי שנבחר למנהל מקום זמני, יכול להיבחר גם להיות מנהל בפועל.

זבולון אורלב: אתה אומר שלפי השקפתך תוך 21 יום יתחיל תהליך של מינוי בפועל?

מוטי שקלאר: אני מקווה שהשימוע יהיה כמה שיותר מהר.

מוטי שקלאר: להערכתי, תוך שבועיים שלושה.

מוטי שקלאר: והיה אם תוצאות השימוע יחייבו אותי למנות מנהל בפועל, אני אבחר מנהל בפועל לפי הפרוצדורה שקיימת.

זבולון אורלב: ואם בגלל התביעות המשפטיות השימוע יימשך כמה חודשים?

מוטי שקלאר: אז נגדיר את זה כמינוי בפועל.

זבולון אורלב: מתי תגיע למסקנה הזאת, שבוע שבועיים?

מוטי שקלאר: סדר גודל של 3 שבועות.

זבולון אורלב: אתה אומר שבכל מקרה, בתוך 21 יום, אם האיש לא חוזר אתה מתחיל פרוצדורה של מינוי בפועל.

מוטי שקלאר: כן.

חמד עמאר: אני רוצה להבהיר לאדוני היושב ראש את החשיבות של הטלוויזיה הערבית ושל החדשות בערבית.

חמד עמאר: הטלוויזיה הישראלית, ערוץ 2 וערוץ 1, כל הערוצים האלה משדרים למדינת ישראל.

חמד עמאר: הערוץ בערבית הוא יוצא החוצה והוא היחיד שיכול להגיע למאות מיליונים.

חמד עמאר: זה הערוץ היחידי שיש לנו במדינת ישראל שיש לו את היכולת להגיע למיליונים.

חמד עמאר: אנחנו מדברים על ניהול תקין.

חמד עמאר: לפני שעשית את המינוי ראיינת אנשים אחרים או שהלכת ישר וקבעת שזה יהיה האיש שלך?

מוטי שקלאר: אם אתם מדברים לפי התקשי"ר, אין פה תהליך מכרזי.

מוטי שקלאר: מדובר על מנהל מקום זמני.

מוטי שקלאר: דיברתי עם מספר אנשים והגעתי למסקנה.

מוטי שקלאר: תבינו, אפשר לחשוב - לא מיניתי נהג או איש מנהל שחושב שהוא מבין בתוכן והוא צריך לנהל את הטלוויזיה.

מוטי שקלאר: לא מיניתי איש מינהל.

מוטי שקלאר: מיניתי איש תוכן שעובד 20 שנה, הוא 6 שנים הכתב המדיני ובקיא שנים בתחום הערבי.

מוטי שקלאר: לא לקחתי מישהו שאין לו שום מושג בניהול וכל הרמיזות כאן - שיהיה ברור, גם אם אני אמנה את יענקל'ה, יהיה פה אותו דיון.

מוטי שקלאר: זה שאנשים מקרב רשות השידור יוזמים דיון כדי לנגח אותי באופן אישי, זה לא נכון.

מוטי שקלאר: את מי מיניתי, אפשר לחשוב?

זבולון אורלב: זה דברים מיותרים מה שאמרת.

מוטי שקלאר: אני יודע מאיפה הדיון הזה הגיע.

חמד עמאר: אני שואל אותך מאוד ברוגע.

מוטי שקלאר: שמישהו יסביר לי - - -

זבולון אורלב: אין צורך שחבר כנסת יסביר לך למה הוא יוזם דיון.

מוטי שקלאר: לא ביקשתי.

זבולון אורלב: עובד מדינה ראוי שיכבד את תקנון הכנסת שמאפשר לחבר כנסת להעלות כל דיון שהוא רוצה גם אם הוא לא לרוחי.

זבולון אורלב: גם אם הוא היה קובע דיון שהוא בניגוד לכל השקפותיי, הייתי חייב לנהל בממלכתיות כי אני יושב ראש ועדת חינוך של כולם ואתה מנכ"ל רשות השידור של כולם.

זבולון אורלב: אז אנא ממך, תודה.

חמד עמאר: אני שואל את המנהל.

חמד עמאר: אם היה אחוז הצפייה של המגזר הערבי בטלוויזיה הערבית היה כל-כך גבוה, היית יכול להגיד ששמת מנהל.

חמד עמאר: אנחנו יודעים את המצב של החדשות בערבית ואנחנו יודעים את המצב של כל הטלוויזיה בערבית.

חמד עמאר: על-כן כאן צריך לבוא מנהל טוב.

חמד עמאר: צריך לבדוק גם במינוי הזמני שלו איך הוא עושה הכי טוב ולהתקדם קדימה.

זבולון אורלב: יעלה גרנות, בבקשה.

יעלה גרנות: אני מודה שיש לי כמה רגעים ואני אנסה לעשות את זה קצר ככל שאני יכולה.

יעלה גרנות: אני מחזקת את הדברים ואני לא רוצה לחזור.

יעלה גרנות: אנחנו שידור ציבורי ואין שידור אחר לציבור הערבי, לאזרחי מדינת ישראל הערבים.

יעלה גרנות: אסור לפגוע בשידור הזה.

יעלה גרנות: השידור הזה, לצערי הרב הוא לא במיטבו.

יעלה גרנות: התקציב שלנו לתכניות - אני יו"ר הוועדה.

יעלה גרנות: התקציב שלנו לתכניות ולחדשות הוא 4.2 מיליון שקל.

זבולון אורלב: מי קובע את התקציב?

יעלה גרנות: הוועד המנהל.

זבולון אורלב: נזמין את הוועדה המנהל ונדון איתו.

יעלה גרנות: הוועד המנהל נותן את האישור.

יעלה גרנות: מ-4.2 מיליון שקלים, 600,000 שקלים הולכים לכיתוביות לחרשים.

יעלה גרנות: אז המספרים האלה מדברים בעד עצמם ואין לנו אפשרות להרים את המסך.

יעלה גרנות: זה בלתי אפשרי, זה בכלל דבר שלא ניתן.

יעלה גרנות: עשו קיצוצים מאוד קשים בזמן האחרון.

זבולון אורלב: ולגופו של עניין.

יעלה גרנות: לגופו של עניין, אני חושבת ומבקשת שצריך לתת את התקציב.

יעלה גרנות: אני פונה אליכם, אולי יועברו תקציבים ממשרדי ממשלה, כמו השר לענייני מיעוטים, אולי מוועדת החינוך - אם לא תהיה שום ברירה, אני מבקשת שתהיה החלטה שמהטלוויזיה יועבר תקציב נוסף.

יעלה גרנות: בקשר למינויים.

יעלה גרנות: אני מבקשת שעד שלא יוכלו להוציא מכרזים לא יהיו שום מינויים פרסונאליים.

זבולון אורלב: אי-אפשר, צריכים בעלי תפקידים.

יעלה גרנות: אז שיוציאו מכרז.

זבולון אורלב: אין כזה דבר, צריכים בעלי תפקידים.

זבולון אורלב: אומרים לך שיש התחייבות לבג"צ שלא להוציא מכרזים.

זבולון אורלב: חבר הכנסת זאב, בבקשה.

נסים זאב: יש פה שני נושאים שונים לגמרי.

נסים זאב: נושא ההתנהלות זה מישור אחר לגמרי.

נסים זאב: אם מספר הצופים קטן אז זה - - -

זבולון אורלב: הכותרת היא: התנהלות הטלוויזיה הישראלית בערבית.

נסים זאב: אז הכותרת לא נכונה.

נסים זאב: יש פה בעיה של מינוי מסוים ופה מסביב עוטפים את זה בעטיפה שונה לגמרי.

נסים זאב: אני חושב אין מקום להגביל ל-21 יום.

נסים זאב: אפשר לתת 30 יום.

זבולון אורלב: הוא הגביל את עצמו.

נסים זאב: להגביל כן אבל לא ב-21 יום.

נסים זאב: אם השימוע יהיה בעוד חודש ויום אחרי השימוע יהיה הנושא של המכרז או תחילת העניין של מינוי בפועל או קבוע, אני חושב שלא צריך להגביל את זה ביום או יומיים.

מסעוד גנאים: בקשר למינוי, גם אם הוא זמני, גם אם זה במכרז או לא במכרז.

מסעוד גנאים: צריכים להיות קריטריונים וסטנדרטים מקצועיים כדי לעבוד בטלוויזיה הערבית.

מסעוד גנאים: יש צורך בקריטריונים מקצועיים כדי להיות בחדשות או בטלוויזיה בערבית.

מסעוד גנאים: צריך ללכת לפי הקריטריונים האלה גם אם זה זמני וגם אם זה מינוי שלא במכרז.

מסעוד גנאים: שנית, אני רוצה לדבר על הטלוויזיה בערבית.

מסעוד גנאים: בעולם הערבי כל-כך פחדו שיש ואמרו שזאת חדירה ציונית ופלישה.

מסעוד גנאים: רוב הערבים בישראל, לא צופים בטלוויזיה ערבית.

מסעוד גנאים: הם צופים באל-ג'זירה ובישראל הם צופים בערוץ 2 או בערוץ 10.

מסעוד גנאים: זאת האמת לצערי הרב.

אריה גינוסר: בסוגיית המינויים אני רוצה לומר כך.

אריה גינוסר: כפי שאמר חבר הכנסת גנאים, צריכים להיות קריטריונים ברורים.

אריה גינוסר: האגודה בדרך-כלל עומדת על המשמר בנושאים האלה.

אריה גינוסר: אם יש בעיות במינויים בטלוויזיה בערבית, הם לא במינוי הזה.

מסעוד גנאים: אני מדבר על כל המינויים וזה לא אישי.

אריה גינוסר: גם אני מדבר על כל המינויים.

אריה גינוסר: הקריטריונים הנדרשים על-פי המנגנון של רשות השידור ועל-פי הסכמת האיגוד המקצועי, הרשות עמדה במאה אחוז במינוי המדובר כך שעל זה בכלל אין מה לדבר.

אריה גינוסר: יש לנו בעיות עם מינויים אחרים במחלקה לערבית, שאכן לדעתנו גם כן לא מתנהלת מי יודע מה, ששם הוכנסו אנשים שהם לא מהעיתונות לתפקידים עיתונאיים.

אריה גינוסר: שם יש לנו בעיה, שם אנחנו בפניות חוזרות ונשנות לרשות השידור.

אריה גינוסר: בנושא של המינוי הספציפי הזה, שעליו ושבים כאן, אני חושב שהרשות עומדת כל הקריטריונים.

מוטי שקלאר: הערה אחת לפרוטוקול.

מוטי שקלאר: אני מסכים לחלוטין שאנחנו פועלים לפי קריטריונים ועקרונות כאלה ואחרים.

מוטי שקלאר: אני רוצה שיהיה רשום, מבחינתי, כשאני בוחר מנהל כלשהו, אני בודק את הוותק, את הניסיון שלו.

מוטי שקלאר: במקרה הזה מדובר באדם שעובד 20 שנה ו-6 שנים הוא מנהל את הדסק המדיני והוא גם כתב מדיני.

מוטי שקלאר: אני מדבר על יחסי אנוש, אדם שיכול לדבר עם אנשים ולא להפעיל אותם בכוח השרירות.

מוטי שקלאר: אני מדבר על מישהו שמתמצא בתהליכי הפקה ומבין את המאטריה.

מוטי שקלאר: כל הדברים האלה הם מבחינתי הקריטריונים לתפקיד המסוים הזה.

אלי ניסן: אדוני המנכ"ל לא הזכרת את הכול.

אלי ניסן: יש גם דעות אחרות.

זבולון אורלב: אלי, אני מכבד אותך ואני גם חבר שלך.

זבולון אורלב: אבל אנחנו עכשיו בישיבת ועדה.

זבולון אורלב: בישיבת ועדה זה לא עובד כך.

זבולון אורלב: רבותיי, אני רוצה לסכם את הדיון ולומר כך: בתהליך רב שנתי איבדה הטלוויזיה בערבית את מעמדה בקרב צופיה ומאזיניה, הן בקרב ערביי ישראל והן בקרב ערביי המדינות הדוברות ערבית.

זבולון אורלב: לדברי מנכ"ל רשות השידור, הסיבה העיקרית נעוצה במחסור תקציבי משווע, שאיננו אופייני רק לטלוויזיה בערבית אלא גם נותן אותותיו בערוץ הראשון ובערוצי הרדיו.

זבולון אורלב: הוועדה סבורה שחרף כך יש לקיים דיון מקיף באשר להתנהלותה התכנית של הטלוויזיה בערבית על-מנת לנסות ולהחזיר עטרה ליושנה ולחזק את מעמדה כראוי.

זבולון אורלב: נשמעו טענות באשר למינוי מנהל החדשות בערבית הזמני, לאחר שהמנהל הקבוע נמצא בחופשה כפויה עקב תלונה על הטרדה מינית.

זבולון אורלב: מנכ"ל רשות השידור הודיע כי הוא מעריך שבתוך כשלושה שבועות יסתיימו הליכי השימוע לאותו מנהל קבוע והיה אם לא יוחזר לתפקידו, הוא יפתח בהליכים מהירים למינוי בפועל כאמור, לפי נהלי הרשות ובכללם ראיון עם עובדים ומתן הזדמנות שווה וראויה למועמדים מתאימים.

זבולון אורלב: הוועדה גם רשמה לפניה כי המנהל הקבוע למנהל החדשות שייבחר במכרז, יהיה לאחר בחירת מנהל הטלוויזיה בערבית במכרז והוא ייבחר לאחר השלמת הוועד המנהל של רשות השידור, כפי שהתחייבה הממשלה בבג"צ.

זבולון אורלב: יש לחברי הכנסת הערות על הסיכום?

נסים זאב: מה הכוונה במהירים?

זבולון אורלב: הכוונה לא למשוך את העניין.

זבולון אורלב: תודה רבה הישיבה נעולה.